**Ministru kabineta noteikumu projekta "Noteikumi par advokātu grupas apdrošināšanas līguma minimālo apdrošinājuma summu un apdrošināšanas līguma obligātajiem nosacījumiem" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties Latvijas Republikas Advokatūras likuma 114. panta trešo daļu, kas stāsies spēkā 2021. gada 30. aprīlī un paredz deleģējumu Ministru kabinetam noteikt minimālo apdrošinājuma summu zvērinātu advokātu grupas apdrošināšanas līgumam, kā arī apdrošināšanas līguma obligātos nosacījumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz šim spēkā esošais Latvijas Republikas Advokatūras likuma (turpmāk – Advokatūras likums) 114. pants noteica, ka zvērinātu advokātu un zvērinātu advokātu palīgu profesionālās darbības rezultātā iespējamā zaudējuma risku var apdrošināt. Zvērinātam advokātam jāinformē klients par neapdrošināšanas faktu, tas ir, advokāti savu darbību varēja apdrošināt, taču tas nebija viņu pienākums. Norādāms, ka praksē vairākums advokātu biroju savu profesionālo darbību apdrošināja jebkurā gadījumā, savukārt individuāli praktizējošiem advokātiem šāda prakse nebija izplatīta. Tai pašā laikā gandrīz visās Eiropas Savienības valstīs advokātu profesionālā darbība ir apdrošināma obligāti. Tāpat arī zvērinātiem notāriem un zvērinātiem tiesu izpildītājiem profesionālās darbības riska apdrošināšana ir obligāta. Ņemot vērā minēto, tika izstrādāti grozījumi Advokatūras likumā un noteikta obligāta profesionālās darbības riska apdrošināšana visiem advokātiem (saskaņā ar Advokatūras likuma 4. pantu Latvijā par advokātiem šajā likumā noteiktajā kārtībā var būt: 1) zvērināti advokāti; 2) zvērinātu advokātu palīgi; 3) Eiropas Savienības dalībvalstu pilsoņi, kuri ieguvuši advokāta kvalifikāciju kādā no Eiropas Savienības dalībvalstīm. Līdz ar to profesionālās darbības riska apdrošināšana attieksies uz visiem iepriekš minētajiem). Tā kā Latvijas Zvērinātu advokātu padome (turpmāk – Padome) ir Latvijas Zvērinātu advokātu kolēģijas (turpmāk – Kolēģija) pārvaldes, uzraudzības un izpildu institūcija, šā gada 18. februārī Saeimā pieņemtie grozījumi Advokatūras likumā paredz, ka Padome slēgs grupas apdrošināšanas līgumu par visu advokātu profesionālās darbības riska apdrošināšanu. Vienlaikus minētie grozījumi Advokatūras likumā paredz, ka advokātiem un advokātu birojiem būs izvēles iespēja, vai papildus slēgt arī individuālo apdrošināšanas līgumu. Nedz Padomei, nedz biedrībai "Latvijas Apdrošinātāju asociācija" (turpmāk – Apdrošinātāju asociācija) līdz šim nav zināms par apdrošināšanas gadījumu iestāšanos sakarā ar advokātu profesionālo darbību. Tāpat nav zināmi gadījumi, kad advokātu klienti tiesātos ar advokātiem par zaudējumiem, kas klientam nodarīti advokātu profesionālās darbības rezultātā. Līdz ar to risks, ka advokāts savā profesionālajā darbībā pieļauj nolaidību, kā rezultātā klientam rodas mantisks kaitējums un advokātam rodas pienākums šo kaitējumu atlīdzināt, ir visai zems. Norādāms, ka Lietuvā advokātiem obligātā apdrošināšana noteikta 29 000 *euro* apmērā, savukārt Igaunijā – 64 000 *euro* apmērā. Ņemot vērā minēto, kā arī Padomei, veicot konsultācijas ar apdrošinātājiem par iespējamo apdrošināšanas piedāvājumu, Noteikumu projekts paredz, ka grupas apdrošināšanas līguma minimālā apdrošinājuma summa attiecībā uz katru advokātu ir 50 000 *euro.*Norādāms, ka dažādi apdrošinātāji varētu piedāvāt atšķirīgus apdrošināšanas noteikumus, taču vienlaikus norādāms, ka tas nodrošinās labāko apdrošinātāja izvēli un labākos līguma nosacījumus, līdz ar to nebūtu pamatoti šādu izvēli ierobežot. Nebūtu lietderīgi noteikumu projektā ietvert detalizētus noteikumus attiecībā uz apdrošināšanas līguma noteikumiem, jo šāda detalizētu noteikumu ietveršana noteikumu projektā radīs risku regulāri veikt grozījumus noteikumos, kas, kā zināms, ir laikietilpīgs un sarežģīts process. Turklāt, pieņemot šādu regulējumu, valsts nevajadzīgi iejauktos Padomes kompetencē. Tieslietu ministrijas ieskatā šie jautājumi būtu atstājami Padomes kā Kolēģijas pārvaldes, uzraudzības un izpildu institūcijas pārziņā. Tieši Padome vislabāk pārzina advokātu darbības specifiku un ar to saistītos riskus. Attiecīgi Padome būtu tā, kas, izvērtējot dažādu apdrošinātāju piedāvātos risinājumus, izvēlētos konkrētajai situācijai labāko risinājumu, kas gadu no gada nodrošinātu atbilstošu advokātu profesionālās darbības risku apdrošināšanu. Nepieciešamības gadījumā Padome atbilstošākā risinājuma izvēlei varētu piesaistīt apdrošināšanas brokeri, kas, izmantojot savas speciālās zināšanas un pieredzi, palīdzētu atrast un izvēlēties piemērotāko risinājumu, tai skaitā, bet ne tikai, ņemot vērā iepriekšējo gadu apdrošināšanas līgumu noteikumus. Tieslietu ministrijas ieskatā nav pamata advokātiem noteikt atšķirīgu regulējumu, kāds paredzēts citām brīvajām juridiskajām profesijām – zvērinātiem tiesu izpildītājiem un zvērinātiem notāriem. Tāpat norādāms, ka līdz šim praksē Ministru kabineta noteikumos netiek noteikts konkrētās nozares profesionālās apdrošināšanas regulējums.Ņemot vērā, ka grozījumi Advokatūras likumā paredz, ka Padomei nodrošināma centralizēta un nepārtraukta visu advokātu profesionālās darbības apdrošināšana, Noteikumu projekts paredz, ka Padome slēdz grupas apdrošināšanas līgumu uz termiņu, kas nav mazāks par gadu. Šāds termiņš noteikts, salāgojot to ar citu brīvo juridisko profesiju regulējumu, attiecīgi zvērinātiem notāriem un zvērinātiem tiesu izpildītājiem arī minimālais apdrošināšanas līguma termiņš noteikts viens gads. Kā norādīts Advokatūras likuma grozījumu anotācijā, Padome nodrošina un garantē centralizētu un nepārtrauktu visu advokātu profesionālās darbības apdrošināšanu, kas pie situācijas, kad iestātos apdrošināšanas izmaksas gadījums un tomēr atlīdzība gada ietvaros attiecībā uz konkrēto advokātu būtu jau izsmelta, garantētu personas tiesību saņemt apdrošināšanas atlīdzību par advokāta profesionālās darbības rezultātā radītajiem zaudējumiem. Tas tiktu nodrošināts, Padomei pieņemot lēmumu par pienākumu advokātam veikt papildu maksājumu Kolēģijai un atjaunojot jau izsmelto apdrošināšanas limitu attiecībā uz konkrēto advokātu. Attiecīgi, ņemot vērā minēto, ar Noteikumu projektā paredzēto regulējumu tiek nodrošināts, ka apdrošinājuma summa attiecībā uz konkrēto advokātu gada ietvaros tiek atjaunota. Tāpat norādāms, ka praksē arī citos gadījumos, slēdzot apdrošināšanas līgumu, ir maksimālā noteiktā summa, ko apdrošinātājs sedz un apdrošināšanas līguma esamība negarantē visu zaudējumu atlīdzību. Attiecīgi zaudējumi attiecībā uz konkrēto advokātu, ja nebūs noslēgta individuālā apdrošināšana, tiks segti 50 000 euro apmērā. Vienlaikus uzsverams, ka Advokatūras likums paredz arī individuālo profesionālās darbības apdrošināšanas iespēju, ņemot vērā, ka ir advokāti un advokātu biroji, kuri nodarbojas ar liela apjoma darījumu apkalpošanu, kur apdrošināšanas riski ir augstāki. Tāpat Advokatūras likums noteic, ka gadījumā, ja advokāts, veicot profesionālo darbību, savas darbības vai bezdarbības dēļ būs nodarījis kādam zaudējumus, šos zaudējumus segs no Padomes grupas apdrošināšanas līguma, bet, ja zaudējumu apmērs pārsniegs grupas apdrošināšanas līgumā paredzēto atbildības limitu vai šis līgums neparedzēs šādu zaudējumu atlīdzību, zaudējumi vai atlikusī zaudējumu daļa tiks segta uz advokāta individuālā apdrošināšanas līguma pamata.Advokatūras likuma pārejas noteikumu 18. punkts paredz, ka regulējums Advokatūras likuma 114. pantā attiecībā uz advokātu profesionālās darbības apdrošināšanu stājas spēkā 2021. gada 30. aprīlī. Ņemot vērā minēto, Noteikumu projektā paredzēts attiecīgs tā spēkā stāšanās termiņš. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Padome.   |
| 4. | Cita informācija | Nav. |
|  |  |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmēs advokātus un Padomi. |
| 2. | Tiesiskā regulējuma ietekme uz tautsaimniecību un administratīvo slogu | Advokatūras likuma 22. panta pirmā daļa noteic, ka Kolēģijas līdzekļus veido summas, kas tiek maksātas Padomes noteiktajā kārtībā un apmērā par dalību Kolēģijā.Saskaņā ar Padomes 2018. gada 30. janvāra lēmuma Nr. 15 (protokols Nr. 2) "Par maksājumiem Latvijas Zvērinātu advokātu kolēģijas uzturēšanai" 1. punktu advokāti, kuru darbības ilgums advokatūrā ir līdz 40 gadiem, ieskaitot, veic maksājumu Kolēģijai 30 *euro* apmērā ik mēnesi, savukārt advokāti, kuru darbības ilgums advokatūrā ir no 41 gada, veic maksājumu Kolēģijai 15 *euro* apmērā ik mēnesi.Grupas apdrošināšanas polisi Padome apmaksās no Kolēģijas budžeta. Apdrošināšanas prēmijas apmērs ir atkarīgs no ļoti dažādiem faktoriem un situācijas apdrošināšanas tirgū, tomēr provizoriski var prognozēt, ka grupas apdrošināšanas līguma izmaksu segšanai advokāta ikmēneša maksu Kolēģijai varētu būt nepieciešams palielināt par aptuveni 10 *euro* mēnesī, tas ir, advokātam, kuru darbības ilgums advokatūrā ir līdz 40 gadiem, ieskaitot, ikmēneša maksājums Kolēģijai sastādīs 40 *euro*, savukārt advokātiem, kuru darbības ilgums ir no 41 gada, ikmēneša maksājums Kolēģijai sastādīs 25 *euro* apmērā ik mēnesi. Vienlaikus norādāms, ka tā kā ar apdrošināšanu nodarbojas nevis valsts iestādes, bet gan privātie uzņēmumi, tad nav iespējams precīzi aprēķināt šos rādītājus, jo to regulē brīvā tirgus attiecības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
|  |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |
|  |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Noteikumu projektu un dotu iespēju izteikt viedokli, Noteikumu projekts ievietots Tieslietu ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Lai informētu sabiedrību par Noteikumu projektu un dotu iespēju izteikt viedokli, 2020. gada 18. decembrī informācija par Noteikumu projektu ievietota Tieslietu ministrijas tīmekļvietnē (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī paziņojums par sabiedrības līdzdalību nosūtīts Valsts kancelejai publicēšanai tās tīmekļvietnē (https://mk.gov.lv/content/ministru-kabineta-diskusiju-dokumenti), aicinot sabiedrības pārstāvjus viedokļus par Noteikumu projektu sniegt līdz 2021. gada 8. janvārim. |
| 3. | Sabiedrības līdzdalības rezultāti | Pēc Noteikumu projekta ievietošanas Tieslietu ministrijas un Valsts kancelejas tīmekļvietnē sabiedrības līdzdalības nodrošināšanai priekšlikumi un iebildumi par Noteikumu projektu netika saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošu institūciju likvidāciju vai reorganizāciju un papildu cilvēkresursus.  |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Šube 67036838

Sindija.Sube@tm.gov.lv